कांग्रेस की कमान मुकुल वासनिक को ही क्यों? यह हैं अहम कारण  
महाराष्ट्र के मुकुल वासनिक हैं कांग्रेस का दलित चेहरा
59 साल के वासनिक बुजुर्गों और युवाओं के बीच के नेता
गांधी परिवार के विश्वसनीय, पार्टी की रग-रग से वाकिफ
कांग्रेस का विचार है कि मुकुल वासनिक युवा और बुजुर्ग पीढ़ी के बीच सही तालमेल बैठा पाएंगे क्योंकि जिन और लोगों का नाम लिया जा रहा था जैसे सुशील कुमार शिंदे 78 साल, मल्लिकार्जुन खड़गे 77 साल और मीरा कुमार 74 साल की हैं. दूसरी तरफ जिन युवा लोगों का नाम चला उसमें ज्योतिरादित्य सिंधिया 48 साल के हैं तो सचिन पायलट 41 के. इन सबके बीच मुकुल वासनिक की दावेदारी एकदम सही बैठती है. वे दोनों पीढ़ी को साथ लेकर चल सकते हैं क्योंकि वे जीवन के उस पड़ाव पर हैं जहां वे न अधिक बुजुर्ग हैं और न ही युवा.
मुकुल वासनिक पिछले 17 सालों से कांग्रेस के महासचिव हैं और उसके पहले सचिव रह चुके हैं. इसका मतलब है कि उन्हें अधिकांश राज्यों के कांग्रेसी नेताओं की जानकारी है, साथ ही उन राज्यों में कांग्रेस के हालत की भी. इससे पहले वासनिक यूथ कांग्रेस और एनएसयूआई के भी अध्यक्ष रह चुके हैं. यानी वे पार्टी के संगठन की रग-रग से वे वाकिफ हैं. साथ ही वासनिक कांग्रेस की उस समिति के भी अध्यक्ष हैं जो चुनावों में टिकट तय करता है, यानी सीईसी इलेक्शन कमेटी.
यही नहीं मुकुल वासनिक राजीव गांधी फाउंडेशन के भी सदस्य हैं, यानी गांधी परिवार के काफी नजदीक हैं. फाउंडेशन में उन्हीं लोगों को अक्सर जगह मिलती है जो 10 जनपथ के वफादार माने जाते हैं. यही सबसे बड़ी वजह है कि मुकुल वासनिक अगले अंतरिम अध्यक्ष होंगे क्योंकि उनके नाम पर गांधी परिवार की भी सहमति है.